Helsinki, 20.6.2012

Suomen Lakimiesliitto

Uudenmaankatu 4-6 B

00120 Helsinki

Oikeusministeriö

PL 25

00023 Valtioneuvosto

**LAUSUNTO**

Suomen Lakimiesliitto ei kuulunut luonnosta hallituksen esitykseksi Eduskunnalle laiksi pysäköinninvalvonnasta annetun lain muuttamisesta ja laiksi pysäköinninvalvontaluvasta ja valvonta-avustajista koskevan lausuntopyynnön jakeluun, mutta Lakimiesliitto esittää seuraavassa muutamia näkökohtia asiaan liittyen:

Asiasta on tähän asti vallinnut lainsäädännöllisesti ja -tulkinnallisesti epätyydyttävän epäselvä tilanne, joten on tervetullutta, että asiaan ollaan saamassa jonkinlainen ratkaisu lainsäädäntöteitse.

Nyt ehdotettu ratkaisu tasapainoilee toisaalta sopimusvapauden ja toisaalta perustuslain 124 §:n asettamien rajoitusten välimaastossa. Asian hoitaminen viranomaisteitse on siinä mielessä ymmärrettävä ratkaisu, että konkludenttisen sopimuksen syntyminen esitetyssä tilanteessa ei ole juridisesti ongelmaton kysymys. Hieman erikoiselta kuulostaa, että rangaistus määrätään ajoneuvonhaltijalle riippumatta siitä, oliko ajoneuvonhaltija ajoneuvossa pysäköintivirheen sattuessa. Tämäntyyppisessä tilanteessa ei voitane katsoa sopimusvapauden toimineen täysin normaalilla tavalla.

Vertailukohtia pysäköinninvalvontaa koskeviin kysymyksiin voi löytää esimerkiksi yksityistielain ajattelumallista, jossa tienkäyttäjälle voidaan määrätä käyttömaksu tai turvatarkastustoiminnasta, joka esimerkiksi lentokentillä on nykyään voittopuolisesti ulkoistettu yksityisille elinkeinonharjoittajille.

Pysäköinninvalvonnassa avustavalle mahdollisesti maksettavasta korvauksesta voitaisiin esityksen mukaan sopia avustajan tai poliisin kesken. Mikäli tällainen korvaus olisi esimerkiksi provisioperusteinen, voi kysymykseksi nousta se, kannustaako tämäntyyppinen järjestelmä yksityistä pysäköinninvalvojaa esittämään säännönmukaisesti korkeinta esitettävissä olevaa pysäköintivirhemaksua.

Kunnioittavasti,

SUOMEN LAKIMIESLIITTO – FINLANDS JURISTFÖRBUND RY

Jorma Tilander

Toiminnanjohtaja